Document ID: 31988D0558

ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Οκτωβρίου 1988 με την οποία επιτρέπεται η χορήγηση από την Πορτογαλία ενισχύσεων στη βιομηχανία λιθάνθρακα για το 1988 (Το κείμενο στην πορτογαλική γλώσσα είναι το μόνο αυθεντικό)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 2064/86/ΕΚΑΧ της Επιτροπής της 30ης Ιουνίου 1986 σχετικά με το καθεστώς των παρεμβάσεων των κρατών μελών υπέρ της βιομηχανίας λιθάνθρακα(1),
Εκτιμώντας ότι:
I Σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, η κυβέρνηση της Πορτογαλίας κοινοποίησε στην Επιτροπή, με επιστολές της 29ης Απριλίου, της 16ης Μαΐου και της 1ης Αυγούστου 1988, τις χρηματοδοτικές παρεμβάσεις που, έμμεσα και άμεσα, σκοπεύει να πραγματοποιήσει υπέρ της βιομηχανίας λιθάνθρακα κατά το 1988, και γνωστοποίησε ότι, σύμφωνα με την εν λόγω απόφαση, υπέβαλε στην Επιτροπή προς έγκριση ενίσχυση για την κάλυψη των ζημιών εκμετάλλευσης ύψους 279 965 000 εσκούδος.
Η ενίσχυση αυτή καλύπτει τη διαφορά μεταξύ του μέσου όρου του προβλεπόμενου κόστους και του μέσου όρου των προβλεπόμενων εσόδων για κάθε παραγόμενο τόνο. Η ενίσχυση δεν πρόκειται να υπερβεί το ύψος των προβλεπόμενων ζημιών εκμετάλλευσης και, κατά συνέπεια, πληροί τους όρους του άρθρου 3 παράγραφος 1 της απόφασης αριθ. 2064/86/ΕΚΑΧ.
Η ενίσχυση πρέπει να χρησιμεύσει για την αποφυγή της άμεσης παύσης λειτουργίας του ορυχείου και εντάσσεται στα πλαίσια της περιφερειακής πολιτικής για τη βιομηχανική διαφοροποίηση. Κατά τον τρόπο αυτό συμβάλλει στην επίλυση των προβλημάτων περιφερειακού και κοινωνικού χαρακτήρα που συνδέονται με την εξέλιξη της βιομηχανίας λιθάνθρακα σύμφωνα με το άρθρο 2 παράγραφος 1 τρίτη περίπτωση.
II Όσον αφορά το συμβατό των ενισχύσεων που προβλέπονται υπέρ της τρέχουσας παραγωγής για το 1988 με την ομαλή λειτουργία της κοινής αγοράς, πρέπει να παρατηρηθεί ότι:
- δεν προβλέπεται να προκύψουν δυσχέρειες εφοδιασμού για το 1988,
- αναμένεται ότι οι τιμές του πορτογαλικού λιθάνθρακα δεν θα οδηγήσουν, σύμφωνα με τις προβλέψεις, σε έμμεσες ενισχύσεις για το 1988 προς τις βιομηχανίες που χρησιμοποιούν λιθάνθρακα.
Λαμβανομένων υπόψη των ανωτέρω, η προβλεπόμενη για το 1988 ενίσχυση υπέρ της τρέχουσας παραγωγής της πορτογαλικής βιομηχανίας λιθάνθρακα κρίνεται ως συμβατή με την ομαλή λειτουργία της κοινής αγοράς.
III Σύμφωνα με το άρθρο 11 παράγραφος 2 της απόφασης αριθ. 2064/86/ΕΚΑΧ, η Επιτροπή οφείλει να διασφαλίσει ότι οι άμεσες ενισχύσεις οι οποίες έχουν εγκριθεί και προορίζονται για την τρέχουσα παραγωγή ανταποκρίνονται αποκλειστικά στους στόχους που καθορίζονται στα άρθρα 3 έως 6 της εν λόγω απόφασης. Για το σκοπό αυτό, η Επιτροπή πρέπει να κρατείται ενήμερη για το ύψος και τον τρόπο κατανομής των πιστώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Πορτογαλία να χορηγεί από την 1η Ιανουαρίου 1988, για το ημερολογιακό έτος 1988, ενίσχυση στη βιομηχανία λιθάνθρακα για την κάλυψη των ζημιών εκμετάλλευσης, η οποία δεν υπερβαίνει 279 965 000 εσκούδος.
Άρθρο 2
Η πορτογαλική κυβέρνηση γνωστοποιεί στην Επιτροπή, το αργότερο στις 30 Ιουνίου 1989, το ύψος της πράγματι καταβληθείσας ενίσχυσης το 1988.
Άρθρο 3
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 14 Οκτωβρίου 1988.

Labels: 18
19